text: Skrydstrup-fly klar til Libyen-mission
  16 marts 2011 kl. 11.50
  Danmark vil forberede fire F-16 jagerfly til at deltage i et internationalt flyveforbud mod Libyen, hvis NATO beder om det.
  Det kan betyde, at 90 mand fra flyvestation Skrydstrup skal sendes til Middelhavsområdet.
  - Hvis Natos øverstkommanderende i Europa, SACEUR, beder Danmark om at stille fly til rådighed, så er vi indstillet på at prædeployere (forberede) fire F-16-fly og sende dem ned til at være en del af et flyforbud i en senere fase, siger Lene Espersen til Ritzau.
  På Flyvestation Skrydstrup vil man af sikkerhedsgrunde ikke udtale sig om en eventuel Libyen-mission - men både fly og personel er klar.
  De fire F-16-fly støttes af en styrke på 90 mand. Regeringen søger at skabe international opbakning til flyveforbuddet med bred støtte i Folketinget.
  